b'\n_START_ARTICLE_\nNathan East\n_START_SECTION_\nZgodnja leta\n_START_PARAGRAPH_\nEast se je rodil o\xc4\x8detu Thomasu in materi Gwendolyn kot eden izmed osmih otrok. Odra\xc5\xa1\xc4\x8dal je v San Diegu, kamor se je njegova dru\xc5\xbeina preselila, ko je bil Nathan star 4 leta. Na za\xc4\x8detku se je za\xc4\x8del u\xc4\x8diti \xc4\x8delo, pri 14. letih pa se je za\xc4\x8del navdu\xc5\xa1evati nad bas kitaro, igral pa je v cerkvi pri ljudskih ma\xc5\xa1ah skupaj z bratoma Raymondom in Davidom. Obiskoval je glasbeni program na srednji \xc5\xa1oli Crawford, igral pa je tudi pri lokalni glasbeni skupini \xc2\xbbPower\xc2\xab. Njegovi idoli na kontrabasu so bili Charles Mingus, Ray Brown in Ron Carter, na bas kitari pa James Jamerson, Paul McCartney in Chuck Rainey. Glasbo je \xc5\xa1tudiral na Univerziteti v San Diegu.\n_START_SECTION_\nKariera\n_START_PARAGRAPH_\nEast je snemal, igral in sodeloval s slavnimi izvajalci kot so: Barry White, Anita Baker, The Love Unlimited Orchestra, Babyface, B.B. King, Eric Clapton, George Harrison, Elton John, Laura Pausini, Michael Jackson, Stevie Wonder, Bryan Ferry, Savage Garden, Sting, Quincy Jones, Al Jarreau, Kenny Logins, The Manhattan Transfer, Herbie Hancock in Daft Punk. Leta 2013 je posnel bas linijo pri skladbi "Get Lucky", skupine Daft Punk, ki je osvojila Grammyja za posnetek leta in najbolj\xc5\xa1o pop izvedbo (duet/skupina). Prodanih je bilo okoli 7.5 milijona izvodov te skladbe. East je prav tako napisal glasbo pri skladbi "Easy Lover", ki sta jo izvedla Phil Collins in Phil Bailey. Skladba je dosegla prvo mesto na lestvicah v \xc5\xa1tevilnih dr\xc5\xbeavah (VB, Kanada, Nizozemska, Japonska in Irska), bila pa je tudi nominirana za Grammyja za najbolj\xc5\xa1o pop izvedbo v duetu ali vokalni skupini leta 1986._NEWLINE_Igral je tudi na albumu Unplugged Erica Claptona, ki je prav tako prejel Grammyja. East, ki je \xc4\x8dlan Claptonove spremljevalne skupine od za\xc4\x8detka 80. let, je s Claptonom igral tudi pri skladbi "Change The World", ki je prejela Grammyja za skladbo leta 1997. Nathan East se pojavlja tudi na DVD-jih in videospotih, vklju\xc4\x8dno s skladbo \xc2\xbbBabyface\xc2\xab\xc2\xa0na albumu Unplugged, Live & Loose in Paris (Phil Collins, 1998), Eric Clapton\'s 24 Nights (1991), One More Car, One More Rider (2001), Crossroads Guitar Festival (2004), Live in Cape Town (Fourplay, 2006), Vivere Live in Tuscany (Andrea Bocelli, 2007) in David Foster & Friends (2008)._NEWLINE_East je bil povabljen tudi na Obamino proslavo ob inavguraciji v Lincoln Memorialu, v Washingtonu leta 2009, kjer so nastopali izvajalci z razli\xc4\x8dnimi zvrsti glasbe._NEWLINE_East je tudi eden izmed ustanovnih \xc4\x8dlanov jazz zasedbe Fourplay, skupaj z Bobom Jamesom (klaviature), Leejem Ritenourjem (kitara) in Harveyjem Masonom (bobni). Njihovi albumi, ki so bili nominirani za Grammyja so dosegli vrh Billboardove jazz lestvice._NEWLINE_V za\xc4\x8detku leta 2010 je bil East povabljen v skupino Toto, kjer je nadomestil zaradi bolezni odsotnega basista Mika Porcara. S skupino je nastopal do leta 2013. East se je ponovno pridru\xc5\xbeil spremljevalni skupini Erica Claptona na koncertih na Japonskem, na Tajskem, in v Dubaju, februarja in marca 2014, s skupino pa je igral tudi na koncertih Erica Claptona v Madison Square Gardnu, v New Yorku in v Royal Albert Hallu, v Londonu, maja 2015._NEWLINE_Junija 2012 je ustanovil lastno spletno \xc5\xa1olo bas kitare kot del projekta ArtistWorks Bass Campus._NEWLINE_East je 25. marca 2014 izdal prvi solo album pri zalo\xc5\xbebi Yamaha Enterteinment Group. Kot gostje so na albumu sodelovali tudi Michael McDonald, Sara Bareilles, Stevie Wonder, Eric Clapton, Kazumasa Oda, Bob James, Chuck Loeb, Ray Parker, Jr., David Paich in Eastov 13-letni sin Noah.\n_START_SECTION_\nInstrumenti\n_START_PARAGRAPH_\nEast je \xc5\xbee od leta 1981 predstavnik Yamahe, leta 1994 pa je razvil lastno 5-strunsko bas kitaro \xc2\xbbBBNE\xc2\xab. Eastovo 2. in trenutno njegovo bas kitaro \xc2\xbbBBNE2\xc2\xab\xc2\xa0so za\xc4\x8deli serijsko proizvajati leta 2001 \xc4\x8deprav, je East \xc5\xbee leto prej igral na prototip te bas kitare._NEWLINE_Kitara BBNE2 je bila ustvarjena pod vplivom nekdanje Eastove 5-strunske bas kitare Yamaha LB-1 Motion, ki jo je uporabljal konec 80. let 20. stoletja._NEWLINE_East uporablja tudi Yamahin kontrabas SLB200.\n_START_SECTION_\nSolo album\n_START_PARAGRAPH_\nEastov debitantski album je iz\xc5\xa1el 25. marca 2014. Pri snemanju so se Eastu pridru\xc5\xbeili \xc5\xa1tevilni znani izvajalci, pri katerih je tudi sam igral: Stevie Wonder, Michael McDonald, Eric Clapton, Ray Parker, Jr. in Greg Phillinganes. Album je dosegel vrh Billboardovih jazz lestvic, z albuma pa sta iz\xc5\xa1la tudi dva singla, "Daft Funk" in "101 Eastbound".\n_START_SECTION_\nNagrade\n_START_PARAGRAPH_\nEast je prejel \xc5\xa1tevilne glasbene nagrade, med drugim nagrado Ivorja Novelle za soavtorstvo pri skladbi "Easy Lover", ki sta jo zapela Phil Collins in Phil Bailey, nagrado za najkoristnej\xc5\xa1ega igralca v kategoriji bas kitaristov, na podelitvi nagrad U.S. National Smooth Jazz Awards je bil trikrat izbran za basista leta, leta 2007 ga je kongres ZDA odlikoval z nagrado \xc2\xbbCongressional Record\xc2\xab\xc2\xa0za prispevek k svetovni glasbeni skupnosti.\n_START_SECTION_\nFilmska glasba\n_START_PARAGRAPH_\nKot studijski glasbenik je East sodeloval na \xc5\xa1tevilnih snemanjih filmske glasbe, med drugimi za filme Hairspray, Crossroads, Tarzan, Waiting to Exhale, The Last Temptation of Christ, The Preacher\'s Wife, Phenomenon, One Fine Day, Lethal Weapon 2, Lethal Weapon 3, Rush, Escape From L.A., Something to Talk About, Brewster\'s Millions, Thelma & Louise in Footlose'